5.12.2019 09:35 | Slovenský reprezentačný útočník Róbert Boženík to má pod Dubňom zrejme spočítané. S mužstvom MŠK Žilina ani necestoval na stredajší zápas Slovnaft Cupu do Bratislavy. Dôvodom jeho absencie má byť udelené voľno.
Patrí medzi najväčšie opory sedemnásobného majstra Slovenska a momentálne aj medzi najžiadanejších hráčov Žiliny. Mladý zakončovateľ Róbert Boženík, ktorý nedávno oslávil ešte len 20 rokov, pravidelne nastupuje na poste hrotového útočníka "šošonov". Aj keď mu to na klubovej úrovni momentálne až tak nesype, pre obrany súperov je neustále veľkou hrozbou.
Aj preto bolo veľmi prekvapujúce, že nebol súčasťou "žlto-zelenej" výpravy do hlavného mesta Slovenska, kde MŠK čelil v osemfinále Slovnaft Cupu favorizovanému Slovanu Bratislava. Žilinčania po súboji, ktorý skončil 2:0 v prospech "belasých", neboli veľmi zhovorčiví a absenciu Róberta Boženíka vysvetlili udeleným voľnom pre vyťaženosť hráča. Vďaka tomu dostal príležitosť 20-ročný Poliak Dawid Kurminowski.
"Robo dostal voľno od klubu, čiže nebol k dispozícii na zápas. Počas celej jesene bol veľmi vyťažený, keďže hral pravidelne aj v reprezentácii. To je asi tak všetko, čo k tomu môžem povedať," povedal pre ŠPORT.sk tréner Žiliny Jaroslav Kentoš.
Ten zároveň priznal, že jeho zverenec mu v útoku chýbal: "Určite áno. Bol teraz v dobrej forme, ale na druhej strane, chceli sme vidieť v akcii aj Davida Kurminowskeho. Je to tak, ako to je a je potrebné to rešpektovať."
Podľa informácií ŠPORT.sk mal však Róbert Boženík dostať od vedenia klubu nútené voľno, pričom by nemal byť k dispozícii ani len pre potreby rezervného mužstva. Dôvodom údajne má byť jeho nezáujem o prestup do ruského CSKA Moskva, ktorý preferuje klub. A tiež rozhodnutie zveriť sa do rúk inej hráčskej agentúry.
"Možno máte viac informácii ako ja. Ja mám tie, ktoré som vám povedal," uviedol Jaroslav Kentoš, ktorý takisto netuší, či sa jeho elitný útočník tento rok ešte objaví v drese Žiliny: "Uvidíme, na to vám neviem odpovedať."
CSKA Moskva, FC Janov a Nemecko
Oslovili sme agentúru, ktorá zastupuje Róbert Boženíka a tá pre ŠPORT.sk potvrdila, že o mladého Žilinčana je veľký záujem, no nechce nič uponáhlať.
"Naša agentúra IF Management zastupuje Róberta Boženíka od 1. decembra a vieme aj o ponuke od CSKA Moskva, ktorú dostala Žilina. Je to veľmi zaujímavá ponuka, my však nechceme nič uponáhľať a chceme, aby boli spokojné všetky strany," uviedol Martin Petráš, ktorý je čerstvým hráčskym zástupcom terchovského rodáka.
"O jeho služby je vďaka jeho výkonom, či už v klube alebo v reprezentácii, zvýšený záujem a naša agentúra eviduje ponuky z Nemecka a aj Talianska. Konkrétna je zatiaľ len jedna. Ide o tradičného účastníka talianskej Serie A," prezradil bývalý slovenský reprezentačný obranca Petráš.
Podľa informácií ŠPORT.sk je spomínaná ponuka z FC Janov a v najbližších dňoch má prísť s konkrétnym návrhom na prestup aj jeden z účastníkov nemeckej Bundesligy. Agentúra Martina Petráša, ktorá stojí aj za lukratívnym prestupom reprezentačného obrancu Denisa Vavra do talianskeho Lazia Rím, preferuje pre Róberta Boženíka skôr západnú Európu a nie východnú.
Hoci má Róbert Boženík pod Dubňom platný kontrakt do leta 2022, všetko nasvedčuje tomu, že jeho úspešné počínanie v MŠK Žilina bude naplnené už v priebehu najbližšieho zimného prestupového obdobia. V drese "šošonov" nastúpil Róbert Boženík celkovo v 58 zápasoch, strelil 19 gólov a na ďalších 6 prihrával. V ôsmich štartoch za A-tím reprezentácie Slovenska sa presadil v štyroch prípadoch.
Pozrite si najkrajšie akcie 17. kola Fortuna ligy: